Yevropa birlashib, qarzni hal qiladi
Yevropa rasmiylari Vashingtonda AQSh rahbari Barak Obama bilan uchrashib, xarajatni kamaytirish haqida gaplashdi.
Buning oldini olish uchun Yevropa Markaziy Banki keskin chora ko’rishi kerak, deydi tashkilot. Prezident Obama va Davlat kotibasi Xillari Klinton Oq uyda Yevropa Kengashi raisi German fon Rompuy, Yevropa Komissiyasi rahbari Joze Manuel Barrozo, Yevropa Ittifoqi Tashqi ishlar vazirasi Ketrin Eshton bilan uchrashuvda aynan moliyaviy krizisni muhokama qildi. Italiya, Ispaniya va ittifoqning boshqa mamlakatlari qarzga botib, jahon hamjamiyatini ortidan ergashtirayotgani sir emas. Mintaqaning iqtisodiy yetakchilari Germaniya va Fransiya esa yangi qonun ustida ish boshlab yuborgan. Unga ko’ra, yevrozona vakillari mas’uliyatsiz, qarzga botiradigan qarorlari uchun jazolanadi. Shu paytgacha davlatlar suverenitetni qo’ldan boy beramiz, deb qo’rqib bunga yo’l bermagan edi. Qarz og’iri butun qit'ada sezilmoqda. Belgiyada foiz stavkalari keskin oshdi, Italiyada hukumat vatanparvarlik hissiga urg’u berib, fuqaroni kredit qog’ozlari sotib olishga chaqirmoqda. Moody’s kredit agentligining ogohlantirishicha, yevrozonada bir necha davlat defoltga uchrashi, ya’ni moliyaviy majburiyatlarini bajara olmasligi mumkin. Barak Obama ham Yevropa rahbarlarini qat’iyroq chora ko’rishga undab keladi. Uning aytishicha, yevrozonaga siyosiy iroda yetishmayapti. Amerika va Yevropa Ittifoqi rasmiylari, shuningdek, Eron yadro dasturi, Yaqin Sharq tinchlik muzokaralari, umuman, arab dunyosi, kiber jinoyatchilik va terrorizm kabilar haqida gaplashmoqda. Sammit, deyiladi ittifoq bayonotida, qadriyatlari va siyosiy tajribasi mushtarak mintaqalar orasida aloqani mustahkamlash, qo'shib hisoblaganda 800 million fuqaroni mudofaa etish zaruratini yana bir bor ta'kidlash uchun yaxshi imkoniyat.